
בבית הדין הצבאי לערעורים
בפני:

      אלופה      אורלי       מרקמן     –               הנשיאה
       תא"ל        נועה          זומר      –   המשנה לנשיאה
                                     אל"ם  (מיל')  רמי  בן  עמי     –                   שופט


בעניין:


X/XXXXXXX טור' י' ב' – המערער (ע"י ב"כ, רס"ן אוהד מנור, סרן אריאל יענקילוב)


נ ג ד

התובע הצבאי הראשי – המשיב (ע"י ב"כ, רס"ן ליר נחמני)




ערעור על גזר דין של בית הדין הצבאי המחוזי במחוז שיפוטי הדרום שניתן בתיק דרום ת"פ 60890-04-24 (סא"ל שאול ארבל – שופט) ביום 8.3.2026. ערעור ההגנה התקבל.


פ ס ק - ד י ן

1. המערער, טור' י' ב', הורשע ביום 8 במארס 2026 על פי הודאתו, במסגרת הסדר טיעון, בשתי עבירות של היעדר מן השירות שלא ברשות, לפי סעיף 94 לחוק השיפוט הצבאי, תשט"ו – 1955: ההיעדרות האחת, למשך 139 ימים, מיום 15 בנובמבר 2023 ועד ליום 1 באפריל 2024, והשנייה, למשך 428 ימים, מיום 13 באוקטובר 2024 ועד ליום 15 בדצמבר 2025. 
2. הסדר הטיעון נסמך על חומרת העבירות ועל הפרה של הליך שילוב, שבו נקשר המערער בגין היעדרותו הראשונה. מנגד, צוין כי המערער חפץ מאוד להשלים את שירותו הצבאי, חרף נסיבות מורכבות, במישור האישי והמשפחתי. בית הדין קמא הנכבד מצא לכבד את הסדר הטיעון, והשית על המערער 11 חודשי מאסר בפועל, החל מיום מעצרו, לצד מאסר מותנה.
3. אתמול, הוגשו בקשה מוסכמת למתן ארכה להגשת ערעור, וערעור מוסכם על עונשו של המערער. נמסר, כי במהלך כליאתו, פוטר המערער משירות צבאי בוועדת התאמה לשירות, שהתכנסה שלא בנוכחותו, לאחר שסירב לכך. החלטת הוועדה הייתה לפטור אותו עקב "התנהגות רעה וחמורה". הצדדים עתרו, בהסכמה, להקל בעונש הכליאה כך שיעמוד על תקופת מעצרו של המערער עד כה.
4. הצדדים ביקשו אמנם כי פסק הדין בערעור יינתן שלא בנוכחותם, אך החלטנו לקבוע דיון כדי לקבל את הסבריהם להקלה המבוקשת, בשים לב לכך שעונשו של המערער נגזר במסגרת הסדר טיעון שכבר שקלל כאמור מוטיבציה להמשך שירות, ובשים לב להפרת הסדר השילוב ולהיעדרות החוזרת, הכל תוך כדי מלחמה קשה (ע"פ 63133-02-25 טור' מזרחי נ' התובע הצבאי הראשי, פסקה 15 והאסמכתאות שם (2025)).
5. ההגנה הדגישה, כי ועדת ההתאמה לשירות אמנם החליטה על פיטוריו של המערער משירות ביטחון עקב "התנהגות רעה וחמורה", אלא שבנימוקיה, נכתב כי המדובר במקרה של "רצון רב ומוטיבציה [אך] חוסר יכולת", וכי היה מקום לפטור את המערער עוד קודם לכן, ולא לאשר את היעדרותו הנוספת. משכך, נטען כי במהותו, דומה הפטור לכזה הניתן עקב אי-התאמה לשירות, ויש בו כדי להשליך לאחור גם על חלק מתקופה היעדרותו של המערער. עוד הוצגו לנו מסמכי בדיקתו של המערער בידי גורמי בריאות הנפש, שהתאימו לו סימול גבוה מאוד (50) של קשיי הסתגלות, עוד טרם גיוסו.
6. אילולא הנסיבות הקשות והחריגות המשתקפות מן המסמכים, לא היינו מוצאים להתערב בגזר דינו של בית הדין קמא, שניתן כאמור במסגרת הסכמה עונשית בין התביעה להגנה - הסכמה שראוי להמשיך לכבדה, גם בראי עיקרון סופיות הדיון. אלא שבהצטרף נסיבותיו של המערער לתקופת מעצרו עד כה (294 ימים), המתקרבת ממילא לתקופת הכליאה שנגזרה עליו - מצאנו להקל בעונש, לפנים משורת הדין, כעתירתם העדכנית של הצדדים.
7. ערעור ההגנה על חומרת העונש מתקבל אפוא. עונש המאסר בפועל יועמד על 294 ימים, שמניינם החל מיום מעצרו של המערער. אין שינוי ברכיב המאסר המותנה.


ניתן היום, כ"ד בתשרי התשפ"ז, 5 באוקטובר 2026, בפומבי ובמעמד הצדדים.


______________  	                   ________________	                     ______________

חתימת המגיה:   _______________________________    העתק       נאמן       למקור             
                                                                                                       רס"ל        מיקה     אשרוב
 תאריך:   ____________________________________    קצינת         בית         הדין

